text: মহাকাশে বানর পাঠিয়েছে ইরান | UKBengali - Bangla news on community-national-international events with analysis, articles and views
  London: Thursday, 28 January, 2021
  মহাকাশে বানর পাঠিয়েছে ইরান
  ইউকেবেঙ্গলি - ২৮ জানুয়ারী ২০১৩, সোমবারঃ ইরান আজ সফলভাবে একটি জীবন্ত বানর মহাশূন্যে পাঠিয়ে আবার পৃথিবীতে নামিয়ে এনেছে। ২০১১ সালেও দেশটি মহাশূন্যে বানর পাঠাতে চেষ্টা করেছিলো, তবে সেবারের চেষ্টা সফল হয়নি। খবর এএফপি ও প্রেস টিভির।
  ইরান দাবি করেছে, এ-সাফল্যের মধ্য দিয়ে দেশটি মহাকাশে মানুষ পাঠানোর পথে আরও একধাপ এগিয়েছে। দেশটির মহাকাশ গবেষণা কেন্দ্র ইরান স্পেইস এ্যাজেন্সি (আইএসএ)-র পরিচালক হামিদ ফাজেলি বলেছেন যে, আগামী পাঁচ থেকে আট বছরের মধ্যে ইরান মহাশূন্যে মানুষ পাঠাবে।
  দেশীয় প্রযুক্তিতে নির্মিত পিশ্‌গাম নামের একটি রকেট-ক্যাপসুলে করে বানরটি মহাকাশ ভ্রমণ করে। ভূমি থেকে ১২০ কিলোমিটার উচ্চতায় ভ্রমণ করার পর বৈজ্ঞানিকরা প্রাণীটিকে নিরাপদে পৃথিবীতে নামিয়ে আনেন।
  পশ্চিমা পরাশক্তিগুলো ইরানের মহাকাশ গবেষণা প্রকল্পকে সন্দেহের চোখে দেখে। তাদের বক্তব্য, এর মধ্য দিয়ে দেশটি দূরপাল্লার ক্ষেপণাস্ত্র তৈরির প্রযুক্তি আয়ত্ব করবে। ইরান অবশ্য এ-অভিযোগ বরাবর অস্বীকার করে আসছে।